- Yohanes
- <
- 5
- >

5
Yesus dresi wan sikiman na Betesda
1 Baka dati Yesus go na Yerusalem, bika den Dyusma ben abi wan fesa. 2 Na Yerusalem yu ben abi wan bigi ston peti nanga feifi gadri lontu en, di ben de krosbei fu a Skapupoort. Ini a tongo fu den Dyu den ben e kari en Betesda. 3 Furu sikisma ben e didon ini den gadri, soleki brenisma, lansma nanga malengrisma. Den ben e wakti fu a watra sek'seki. 4 Bika wanwan leisi wan engel fu Masra ben e saka kon na ini a watra, dan a watra ben e sek'seki. A fosi sma di ben saka go ini a watra te a sek'seki, ben e kon betre, awinsi sortu siki a ben abi.*Ini wantu manuscript a laste pisi fu vers 3, nanga vers 4, no de.
5 Wan man ben drape di ben e siki dritenti-na-aiti (38) yari kba. 6 Yesus si a man disi, èn fu di A ben sabi tak' a de wan heri pisten drape kba, meki A aksi en taki: “Yu wani kon betre?”
7 A sikiman piki En taki: “Masra, mi no abi no wan sma fu saka mi ini a watra te a e beweigi. Te fu mi doro drape, wan trawan koti mi fesi kba.”
8 Dan Yesus taigi en taki: “Opo, teki yu matrasi, dan yu waka gwe.” 9 A srefi momenti dati a man kon betre. A teki en matrasi, dan a waka gwe.
A sani disi psa tapu wan sabadei. 10 Dan den fesiman fu den Dyu taigi a man di ben kon betre taki: “Tide na sabadei èn a wèt no wani fu yu tyari yu matrasi tapu a dei disi.” *Neh 13:19; Jer 17:21
11 Ma a man piki den taki: “A man di dresi mi, taigi mi fu teki mi matrasi dan mi waka gwe.”
12 Dan den aksi en taki: “Suma na a man di taigi yu fu du dati?” 13 Ma a man di ben kon betre no ben sabi, bika wan bigi grupu sma ben drape èn Yesus ben gwe na den mindri.
14 Baka dati Yesus miti a man ini a mamakerki, dan A taigi en taki: “Arki, yu kon betre. Ma yu mus tapu nanga a sondu libi, noso wan moro takru sani o psa nanga yu.”
15 Dan a man gwe go ferteri den fesiman fu den Dyu tak' na Yesus ben dresi en. 16 Fu dat'ede den fesiman fu den Dyu bigin fu de nomo na Yesus baka fu du En ogri, bika A ben du a sani disi tapu wan sabadei. 17 Ma Yesus taigi den taki: “Mi P'pa e wroko te nanga a dei fu tide. Dat' meki Mi e wroko tu.” 18 So den Dyu fesiman ben e du moro furu muiti fu kiri Yesus. Bika A no ben broko a wèt fu sabadei wawan, ma A ben kari Gado En eigi P'pa tu. Tapu sowan fasi A ben taki tak' En nanga Gado na wan.
Gado gi Yesus ala makti
19 Dan Yesus taigi den taki: “Fu tru Mi e taigi un taki: A Manpikin no man du noti fu Ensrefi, ma A e du soso san A si tak' a P'pa e du. San a P'pa e du, na dati a Manpikin e du tu. 20 Bika a P'pa lobi a Manpikin, èn A e sori En ala sani san Ensrefi e du. A o sori En moro bigi wroko leki disi di o meki unu ferwondru. 21 Bika soleki fa a P'pa e meki dedesma opo baka èn A e gi den libi, na so a Manpikin e gi libi tu na suma A wani. 22 Moro fara a P'pa no e krutu no wan sma, ma A o meki a Manpikin krutu ala sani. 23 A du dati fu ala sma gi a Manpikin grani, soleki fa den e gi a P'pa grani. A sma di no e gi a Manpikin grani, no e gi grani na a P'pa tu di seni En kon.
24 Fu tru Mi e taigi un taki: A sma di arki san Mi e taki, èn di bribi ini a Wan di seni Mi kon, abi a libi fu têgo. A no sa kon ondro a krutu, ma a kmoto fu dede kon na libi. 25 Fu tru Mi e taigi un taki: A ten e kon èn a de kba, pe den dedewan o yere a sten fu a Manpikin fu Gado, èn den wan di yere en o libi. 26 Bika soleki fa a P'pa abi libi ini Ensrefi, na so A meki tak' a Manpikin abi libi ini Ensrefi tu. 27 A gi En makti tu fu krutu sma, bika En na a Manpikin fu Libisma. 28 Un no mus ferwondru fu a sani disi. Bika a ten e kon tak' ala den dedesma o yere En sten, 29 dan den o opo kmoto fu den grebi. Den sma di ben du bun, o opo baka fu kisi a libi fu têgo. Ma den sma di ben du ogri, o opo baka fu kisi strafu. *Dan 12:2 30 Mi no kan du noti fu Misrefi. Mi e krutu soleki fa Mi yere, èn Mi e krutu nanga leti, bika Mi no e suku fu du Mi eigi wani, ma fu du a wani fu a Wan di seni Mi kon. 31 Efu Mi e taki fu Misrefi, a no abi warti. 32 Ma wan trawan de di e taki fu Mi, èn Mi sabi tak' san En e taki fu Mi tru.
33 Un ben seni aksi Yohanes èn a ben ferteri un san tru. *Yoh 1:19-27; 3:27-30 34 Mi no abi libisma fanowdu fu taki fu Mi, ma Mi e taki disi fu Gado kan ferlusu unu. 35 Yohanes ben de leki wan lampu di ben bron e gi faya, èn un ben prisiri fu wan pisten nanga a faya di a ben gi. 36 Ma sani de di prenspari moro leki den sani san Yohanes ben taki fu Mi. Dati na den wroko di a P'pa gi Mi fu du. Na den wroko dati Mi e du, èn den e sori tak' a P'pa seni Mi kon. 37 Èn a P'pa di seni Mi kon, na En ben taki fu Mi tu. Noiti un yere En sten èn noiti un si En. *Mat 3:17; Mrk 1:11; Luk 3:22 38 A wortu fu En no e tan ini unu, fu di un no e bribi ini a Wan di A seni kon. 39 Un e ondrosuku Gadowortu, bika un e prakseri tak' na drape un o feni a libi fu têgo. A Wortu disi e taki fu Mi, 40 ma toku un no wani kon na Mi fu kisi a libi fu têgo.
41 Mi no e suku grani fu libisma. 42 Ma Mi sabi fa un de. A lobi fu Gado no de ini unu. 43 Mi kon ini a nen fu Mi P'pa, ma un no wani Mi. Ma te wan tra sma kon ini en eigi nen, un o teki en. 44 Un e suku grani fu tra sma, ma un no e suku grani fu a wan enkri Gado. Fa un o man bribi dan? 45 Un no mus prakseri tak' Mi o tyari unu go krutu na a P'pa. Ma na Moses, a sma tapu san un poti un howpu, na en o krutu unu. 46 Efu un ben bribi Moses, un bo bribi Mi tu, bika a ben skrifi fu Mi. 47 Ma efu un no e bribi san Moses skrifi, fa un o man bribi san Mi e taki?”

- Yohanes
- <
- 5
- >

*5:4 Ini wantu manuscript a laste pisi fu vers 3, nanga vers 4, no de.

*5:10 Neh 13:19; Jer 17:21

*5:29 Dan 12:2

*5:33 Yoh 1:19-27; 3:27-30

*5:37 Mat 3:17; Mrk 1:11; Luk 3:22

© 2002 WBT