- Boskopuman
- <
- 8
- >

8
1 Saulus ben feni en bun tak' den kiri Stefanus.
Saulus e suku fu broko a gemeente
Dan bigin fu a dei dati, sma ben de nomonomo baka den sma fu a gemeente na Yerusalem fu du den ogri. Dat' meki ala den bribisma panya go na den distrikti Yudea nanga Samaria. Soso den boskopuman fu Yesus ben tan na baka.
2 Nanga furu krei wantu man di ben e libi leki fa Gado wani, tyari a dedeskin fu Stefanus go beri.
3 Saulus ben e suku fu broko a gemeente nanga tranga. A ben go ini ala den oso èn a ben srepi man nanga uma kon na dorosei, dan a ben tyari den go sroto. *Bosk 22:4-5; 26:9-11
Filipus ini a distrikti Samaria
4 Den bribisma di lowe ben ferteri a Bun Nyunsu ala presi pe den go. 5 So a psa tak' Filipus go na a foto fu Samaria èn a ferteri den fu a Mesias. 6 Furu sma ben arki san Filipus taki èn di den si den bigi marki di a du, den poti yesi arki en moro bun. 7 Bika takruyeye ben kmopo nanga bigi babari tapu furu sma, èn furu lanman nanga malengrisma ben kon betre. 8 Dat' meki wan bigi prisiri kon ini a foto dati.
9 Ma fosi dati, wan man di ben nen Simon ben e du tofruwroko ini a foto, èn a ben meki ala sma fu Samaria ferwondru. A ben taki fu ensrefi tak' en na wan prenspari sma. 10 Ala sma, pikinwan nanga bigiwan, ben e tan arki san Simon e taki, èn den ben e taki fu en taki: “A man disi abi san yu e kari a bigi krakti fu Gado.” 11 Den sma ben tan arki en bika a ben meki den ferwondru wan heri pisten kba nanga den tofruwroko fu en. 12 Ma di Filipus ferteri den a Bun Nyunsu fu Yesus Kristus nanga a fasi fa Gado wani tiri libisma, den bribi en, èn mansma nanga umasma teki dopu. 13 Simon srefi bribi èn a teki dopu tu. Dan a tan waka na Filipus baka èn a ferwondru srefsrefi fu si den marki fu Gado di ben e psa, nanga ala den tra bigi sani.
Petrus nanga Yohanes go na Samaria
14 Di den boskopuman fu Yesus ini Yerusalem yere tak' den sma fu Samaria bribi a wortu fu Gado, den seni Petrus nanga Yohanes go drape. 15 Di den doro, den begi gi den sma fu den kisi a Santa Yeye. 16 Bika den ben dopu ini a nen fu Masra Yesus, ma no wan fu den ben kisi a Santa Yeye ete. 17 So Petrus nanga Yohanes poti anu na den tapu èn den kisi a Santa Yeye.
18 Dan Simon langa moni gi den boskopuman fu Yesus di a si tak' den sma ben kisi a Santa Yeye te den ben poti anu na den tapu. 19 A taigi den taki: “Un gi mi a makti tu, fu sma kan kisi a Santa Yeye te mi poti anu na den tapu.”
20 Ma Petrus taigi en taki: “Yu nanga yu moni kan go na hel! Fa yu kan prakseri tak' yu kan bai san Gado e gi fu soso? 21 Yu no man teki prati ini a wroko disi, bika yu ati no de tapu a leti presi ini Gado ai. 22 Tapu nanga den takru denki disi, dan yu begi Gado efu A wani gi yu pardon fu a prakseri di kon ini yu ede. 23 Bika mi e si fa yu lai nanga wan bita dyarusu èn fa sondu tai yu ete.”
24 Dan Simon aksi taki: “Begi Masra gi mi tak' noti fu den sani san yu taki sa miti mi.”
25 Baka di Petrus nanga Yohanes ferteri a wortu fu Masra èn kotoigi fu En, den drai go baka na Yerusalem. Di den ben de na pasi, den ferteri a Bun Nyunsu na furu dorpu ini Samaria.
Filipus e miti wan bigiman fu Etiopiakondre
26 Dan wan engel fu Masra taigi Filipus taki: “Tide bakadina yu mus go na a pasi di e waka fu Yerusalem go na Gasa.” Furu sma no e waka na tapu a pasi dati. 27-28 So Filipus go. Di a doro drape a si wan man fu Etiopia. A ben de wan eunuch èn a ben de wan prenspari man di ben luku den moni tori fu Kandaka, a frow di ben rigeri Etiopia. A man disi ben kmopo fu Yerusalem pe a ben go anbegi Gado, èn a ben sidon ini en wagi e leisi a buku fu a profeiti Yesaya. 29 Dan a Santa Yeye taigi Filipus taki: “Go waka sei a wagi dati.” 30 So Filipus lon go na a wagi, èn a yere fa a man e leisi ini a buku fu a profeiti Yesaya. Dan a aksi en taki: “Yu e ferstan san yu e leisi?”
31 A man piki Filipus taki: “Fa mi kan ferstan en, efu no wan sma no de di kan tyari en kon na krin gi mi?” Dan a man aksi Filipus fu kon sidon na en sei ini a wagi. 32 A pisi fu a Santa Buku di a ben leisi ben taki:
Neleki wan skapu,
den tyari En go srakti,
èn soleki fa wan pikin skapu
no e meki babari
te den e puru den wiwiri
na en skin,
na so A no ben opo En mofo tu. *Jes 53:7-8
33 Den broko En saka,
èn den no gi En no wan leti.
Sma no o man taki
fu bakapikin fu En,
bika den kiri En
puru na grontapu.
34 Dan a man fu Etiopia aksi Filipus taki: “Taigi mi, fu suma Yesaya e taki? Fu ensrefi, noso fu wan tra sma?”
35 Dan Filipus bigin nanga a srefi pisi dati fu a Santa Buku fu ferteri en fu Yesus. 36 Di den rei moro fara den si wan kriki. Ne a man aksi Filipus taki: “Luku, watra dya. San e hori mi ete fu teki dopu?”
37 Filipus taigi a man taki: “Efu yu e bribi nanga yu heri ati, yu kan dopu.”
A man piki Filipus taki: “Mi e bribi tak' Yesus Kristus na a Manpikin fu Gado.”*Wantu manuscript no abi vers 37. 38 So a meki a wagi tan tnapu. Dan en nanga Filipus saka go ini a watra èn Filipus dopu en. 39 Di den kmopo fu a watra, a Yeye fu Masra teki Filipus tyari gwe. A man no ben si en moro, ma nanga prisiri a gwe moro fara. 40 Filipus ben feni ensrefi te ini a foto Asdod.†Wan tra nen fu a foto disi na “Asotus.” Drape a ben waka lontu na ala foto e ferteri den sma a Bun Nyunsu te leki a doro na a foto Sesarea.

- Boskopuman
- <
- 8
- >

*8:3 Bosk 22:4-5; 26:9-11

*8:32 Jes 53:7-8

*8:37 Wantu manuscript no abi vers 37.

†8:40 Wan tra nen fu a foto disi na “Asotus.”

© 2002 WBT